BEITIALARRANGOITIA LIZARRALDE (EH Bildu, 2014-03-20):
Mila ezker.
Iturmendi anderearekin hasiko naiz. Gezurra dirudi atzerakako gauzak aipatzen hastea duela bi hilabete erdibideko bat babestu zuenenean batzorde batean, hain justu gaurko eztabaidaren abiapuntua izan zen eztabaida hartan, eta bertan esaten zen eta gazteleraz idatzi eta adostu zenez hala irakurriko dut.
Esan zenean "tengan acceso a bonificaciones sociales en los sistemas tarifarios unificados del transporte de cada uno de los territorios históricos, considerando su nivel de ingresos, edad y situación laboral, como una medida transitoria hasta la puesta en marcha de la tarjeta única".
Alegia orduan bai, errenta aintzat hartu behar zen eta beraz errekurtso gutxien zeuzkatenak aintzat hartu behar ziren baina gaur ez, zeren 2010ean horrelakorik ere ez zen esaten. Beraz, Iturmendi andereak atzera pausoa ikusten duen tokian, nik aurrera pausua ikusten dut herritarren ikuspegitik eta bereziki errekurtso gutxien duen herritarrak, bere eskubidea ere gainerakoena bezala errespetatzen dela ikuste aldera.
Konturatu naiz, denak irakurmena asko lantzen duzuela, aurreko plenoetan hitz egindakoak irakurtzekoa ohitura daukazuela. Hobe litzateke entzumena ere maila berean landuko bagenu.
Eta oso ondo dago diskurtso bat egina ekartzea, baina gero entzuten denaren arabera, Vaquero andrea, egokitzen ere jakin behar da.
Zailtasunak daudela eta errealitate diferenteetatik abiatzen dira, neronek esan dut. Ez gatozela sistema bat errepikatzea eskatzea, neronek esan dut. Adostasuna eskuduntza dutenek lortu behar dutela, neronek esan dut. Baina hemen alderdioi tokatzen zaiguna da, gure ustez, egin behar den lan hori zein printzipioen arabera egin behar den esatera.
Eta Euzko Alderdi Jeltzaleak esaten ez duena eta gaur ere esango ez duena da, edo esango duena da, ezezkoa, proposamenari. Errentaren arabera ordaindu behar da, bai ala ez? Ba ondorioztatzen dut hainbeste buelta eta jira eman ondoren, ezezkoa dela erantzuna.
Zeren klaro, Gipuzkoakoari akatsak bilatu nahian zuzena ez den zerbait esan duzu. Guk esan duguna ez da Urnietara joateko, Donostiatik edo Pasaiara joateko berdin pagatu behar dela, kilometro ezberdinak egon arren, ez dela berdin pagatu behar.
Esaten ari garena da, Urnietatik Donostiara, trenez eta autobusez joan banaiteke, bietan tarifa bera pagatu behar dudala, zeren gero badakigu, aldagarria da gaur egun dagoen sailkapena, baina herrialde guztietan, zonaka banatzen ditugula tarifak erabakitzeko. Eta aldagarria da, akaso zonak ez dira egin behar eta egin behar da. Adostu behar dutenek adostuko dute adostu behar duten tokian.
Zeren seguruenera Gipuzkoakoak badu zer mejoratua ere. Baina prest gaude errentaren arabera deskontuak egiteko? Prest gaude gehiago erabiltzearen ondorioz deskontu handiagoak egiteko?
Edo hori defenditzea estrategia politikoa da? Eta aldiz pertsonak helburu direla esan, eta beraien alde egin behar dela ez da estrategia politikoa.
Edo bestela, estrategia politikoa zer da? Gaur, prentsan irakurri dugun iragarkia irakurtzea? Hau dio: "Lehenengo iritsi nahi dudalako, erosotasun eta segurtasun handiz bidaiatu nahi dudalako, denbora eta dirua aurreztu nahi dudalako".
Hau irakurrita, baten batek esango luke: "Garraio publikoa sustatzeko iragarpena". Ez ba. Jendeari kotxe pribatua eta Supersur erabil dezala iragartzeko eta eskatzeko eta bultzatzeko iragarkia. Lotsagarria.
Badakit, 922 milioiko zorra pagatzea espero baino % 60 gutxiagok erabiltzen duenean, latza behar du izan. Baina garraioa sustatu, ordez, kotxe pribatuaren erabilera sustatzeak erakusten dit ez dagoela benetako borondaterik garraio publiko iraunkor bat benetan sustatzeko, eta hori egia izango bada, errentaren arabera ordaindu ahal izateko, zeren hori da bilatzen dena.
Zeren nik eduki dezaket txartel berbera herrialde guztietan, eta inportantea da, baina oso garestia bazait eta bitartekorik ez badaukat garraioa erabiltzeko, ez dut erabiliko. Eta hori bai da inposaketa.
Eskubide bat gauzatu ahal izateko ezintasunaren inposaketa. Hori da. Zeren hitz hori gehiegitan erabiltzen duzue, eta hutsal geratzen ari zaizue.
Hemen inork ez du ezer inposatu. Hemen proposamen bat egitera gatoz, printzipio batzuen arabera. Eta esan dugu, eskuduntza dutenek, adostu dezatela. Baina zer gertatzen da? Batzuek noizbait eraiki duzuen adostasuna, norbaitek desberdin pentsatzen badu, ezin duela inoiz hautsi? Zer da adostasuna? Helburu bat ala bitarteko bat?
Eta adostasunak moldatu behar badira herritarren eskubideak hobeto betetzeko, zergatik ez dugu adostasun hori urratu nahi izango, beste adostasun berri batzuk lortzeko? Edo jarrera guztiak mugi ezinak dira bizitza ororako? Ba hori ere ez dut uste zilegi denik.
Eta Maneiro jaunak dio, sinatu dugunok bakarrik babestuko dugula, beno, eguneroko errealitateari muzin eginez. Zeren hemen, batzuk sinatu eta beste batzuk babestu, egunero egiten da.
Baina hainbesteko tema daukanez azken aldi honetan, berriro esango diot. Hurrengoan, gauza bat adosteko moduan daukagunean, Maneiro jauna, deituko zaitut erdibidekoa egiteko. Ni prest. Zu ikaratu igual egingo zara, telefonoak hozka egiten dizunean, ez duzulako gurekin ezer jakin nahi.
Eta zuk esplikatu beharko duzu kalean beharra daukan jendeari zergatik ez dagoen zergatik ez den finkatu Parlamentu honetan gaur txartel bakarrak deskontu politika izan behar duela, bidai kopuruan eta errentak oinarrituta.
Zeren hori ez bada adosten, ez da adostuko. Euzko Alderdi Jeltzalea ez dagoelako ados, PPek ere, ez dakit zer defenditzen duen, zeren gaur A dio eta orain dela bi hilabete B, eta zerorrek daukazulako daukazun jarrera.
Zeren besteok defenditzen duguna defenditzen dugu. Defendituko dugu gaur, gehiengoa ez izanda ere, defendituko dugu bihar eta defendituko dugu etzi.
Eta noizbait, seguru nago, ez dakit 30 urte barru, espero dut lehenago, herritarrek benetan garraioa erabiliko dute, benetan sustatu delako beraien bitartekoen edo diruaren proportzioan eta ahalmenen arabera ordainduz, eta inor ez da garraioa erabili gabe geratuko bitartekorik ez daukalako. Hori da gaur ezarri nahi zen oinarria hemen eta bakoitzak jakingo du oinarri horri zergatik esan dion ezezkoa.
Baina ez da tokatzen proposamena egin duenari leporatzea, akordioetara ez iristea norberak galarazten dionean akordioa ez iristea...
...zergatik esan dion ezezkoa. Baina ez da tokatzen proposamena egin duenari leporatzea akordioetara ez iristea, norberak galarazten dionean akordiora ez iristera, edo ez dakit zer inposatu nahi izatea.
Proposamenak, proposamenak dira eta bakoitzak eman dezala bere jarrera.
Mila esker.